b'\n_START_ARTICLE_\nMy Little Pony: Friendship is Magic\n_START_SECTION_\nK\xc5\xabrimas\n_START_PARAGRAPH_\nLoren Faust teigimu, kurti serial\xc4\x85 Hasbro jai pasi\xc5\xabl\xc4\x97 at\xc4\x97jusiai d\xc4\x97l kito projekto. Sutikusi ji buvo pasamdyta sukurti pradin\xc4\xaf apra\xc5\xa1ym\xc4\x85 (angl. pitch bible) ir tai padar\xc4\x97 kartu su Martinu Ansolobeheriu ir Polu Radi\xc5\xa1u, prie kuri\xc5\xb3 v\xc4\x97liau prisijung\xc4\x97 Deivis Danetas ir Lyn Neilor. Po to, jos teigimu, buvo sutarta, kad animacij\xc4\x85 kurs Studio B Productions Inc. (v\xc4\x97liau pervadinta \xc4\xaf \xe2\x80\x9eDHX Media Vancouver\xe2\x80\x9c). Pastaroji vyriausiuoju re\xc5\xbeisieriumi parinko D\xc5\xbeeison\xc4\x85 Tisen\xc4\x85, o tada kartu su juo surinko animatori\xc5\xb3 komand\xc4\x85. Savo ruo\xc5\xbetu, Faust, derindama su Hasbro ir Hub, parinko scenaristus._NEWLINE_Animacijai buvo pasirinkta Flash technologija. I\xc5\xa1 prad\xc5\xbei\xc5\xb3 buvo planuojami 11 min. trunkantys epizodai, v\xc4\x97liau pereita prie 22 min. trunkan\xc4\x8di\xc5\xb3. Loren Faust teigimu, Hasbro kompanija ma\xc5\xbeai ki\xc5\xa1osi \xc4\xaf serialo k\xc5\xabr\xc4\x97j\xc5\xb3 veikl\xc4\x85, pasitenkindama nurodymais pakoreguoti veiksmo vietas, kurios gal\xc4\x97jo b\xc5\xabti panaudotos \xc5\xbeaislams, kai kuriuos pavadinimus, ar pritaikyti seriale jau kuriam\xc4\x85 \xc5\xbeaisl\xc4\x85 (pavyzd\xc5\xbeiui, oro balion\xc4\x85)._NEWLINE_Vienos serijos paruo\xc5\xa1imas u\xc5\xbetrukdavo ma\xc5\xbedaug metus. Loren Faust teigimu, su keliomis serijomis (kai kuriais atvejais su 32) buvo dirbama lygiagre\xc4\x8diai, kaip konvejeriu._NEWLINE_Serialo premjera \xc4\xafvyko 2010\xc2\xa0m. spalio 10 d. \xe2\x80\x9eThe Hub\xe2\x80\x9c tinkle._NEWLINE_Po pirmojo sezono Loren Faust pasitrauk\xc4\x97 i\xc5\xa1 vykdomosios prodiuser\xc4\x97s pareig\xc5\xb3, likdama konsultuojan\xc4\x8dia prodiusere.\n_START_SECTION_\nVeiksmo vieta, situacija\n_START_PARAGRAPH_\nVeiksmas vyksta \xc5\xa1alyje, pavadintoje Ekvestrija (angl. Equestria; angl. equines\xc2\xa0\xe2\x80\x93 arkliniai), kurios gyventojai\xc2\xa0\xe2\x80\x93 daugiausiai poniai._NEWLINE_Technologijos lygis tur\xc4\x97jo ma\xc5\xbedaug atitikti viduram\xc5\xbei\xc5\xa1k\xc4\x85, nors buvo taikomas prie siu\xc5\xbeeto. Kritik\xc5\xb3 nuomone, jis labiau primena XX a. prad\xc5\xbei\xc4\x85, nes naudojama elektra, patefonai ar fotoaparatai, bet ne televizija ar kompiuteriai. Be to, kai kurie naujesni i\xc5\xa1radimai pakeisti magija._NEWLINE_Gana detaliai nusakyta Ekvestrijos ekonomika; pavyzd\xc5\xbeiui, parodytas obuoli\xc5\xb3 auginimo verslas, konditerijos parduotuv\xc4\x97, or\xc5\xb3 gamykla.\n_START_SECTION_\nPagrindiniai veik\xc4\x97jai\n_START_PARAGRAPH_\nKibirk\xc5\xa1t\xc4\x97l\xc4\x97 (angl. Twilight Sparkle; angl. twilight\xc2\xa0\xe2\x80\x93 sutemos, angl. sparkle\xc2\xa0\xe2\x80\x93 kibirk\xc5\xa1t\xc4\x97l\xc4\x97, \xc5\xbe\xc4\x97r\xc4\x97jimas), Hasbro kompanijos puslapyje apib\xc5\xabdinama kaip pareiginga ir protinga princes\xc4\x97s Celest\xc4\x97s (angl. Celestia; angl. celestial\xc2\xa0\xe2\x80\x93 dangi\xc5\xa1kas, dangaus) mokin\xc4\x97, susitelkusi \xc4\xaf magijos studijas. Nurodoma, kad kartais ji rie\xc4\x8dia nos\xc4\xaf d\xc4\x97l savo tiesos supratimo, bet tai kompensuojama noru mokytis ir pad\xc4\x97ti kitiems. Ten pat ji vadinama nat\xc5\xabralia lydere. \xc4\xaegarsino Tara Strong, dainuojamas dalis\xc2\xa0\xe2\x80\x93 Rebeka \xc5\xa0oi\xc4\x8det._NEWLINE_Obelu\xc5\xbe\xc4\x97 (angl. Applejack\xc2\xa0\xe2\x80\x93 epld\xc5\xbeekas), Hasbro kompanijos puslapyje apib\xc5\xabdinama kaip prakti\xc5\xa1ka, i\xc5\xa1radinga, patikima, s\xc4\x85\xc5\xbeininga. Nurodoma, kad ji u\xc5\xbeaugo dirbdama savo \xc5\xa1eimos \xc5\xabkyje, kuriame auginami obuoliai. \xc4\xaegarsino E\xc5\xa1li Bol._NEWLINE_Vaivoryk\xc5\xa1t\xc4\x97 (angl. Rainbow Dash; angl. rainbow\xc2\xa0\xe2\x80\x93 vaivoryk\xc5\xa1t\xc4\x97, angl. dash\xc2\xa0\xe2\x80\x93 sprintas, br\xc5\xabk\xc5\xa1nys), Hasbro kompanijos puslapyje apib\xc5\xabdinama kaip atleti\xc5\xa1ka, greita, vikri, dr\xc4\x85si, pasitikinti savimi, nors kiek i\xc5\xa1puikus, linkusi kr\xc4\x97sti eibes bei tingi. \xc4\xaegarsino E\xc5\xa1li Bol._NEWLINE_Retenyb\xc4\x97 (angl. Rarity\xc2\xa0\xe2\x80\x93 retenyb\xc4\x97), Hasbro kompanijos puslapyje apib\xc5\xabdinama kaip gra\xc5\xbei ir talentinga mados dizainer\xc4\x97, i\xc5\xa1 pirmo \xc5\xbevilgsnio galinti pasirodyti garb\xc4\x97tro\xc5\xa1ka, bet i\xc5\xa1ties yra dosni ir tikinti, kad pasaulis turi b\xc5\xabti kuo gra\xc5\xbeesnis. \xc4\xaegarsino Tabita Sen \xc5\xbdermen._NEWLINE_Jautruol\xc4\x97 (angl. Fluttershy; angl. to flutter\xc2\xa0\xe2\x80\x93 plasnoti, plazdenti, virp\xc4\x97ti, angl. shy\xc2\xa0\xe2\x80\x93 drovus), Hasbro kompanijos puslapyje apib\xc5\xabdinama kaip gracinga, \xc5\xa1velni, rami, drovi, lengvai i\xc5\xa1sig\xc4\x85stanti, besir\xc5\xabpinanti mi\xc5\xa1ko \xc5\xbev\xc4\x97rimis. Taip pat nurodoma, kad kartais ji rodo netik\xc4\x97t\xc4\x85 ir bauginan\xc4\x8di\xc4\x85 stipryb\xc4\x99, matydama, kaip neteisingai elgiamasi su kuo nors kitu. \xc4\xaegarsino Andrea Libman._NEWLINE_Ro\xc5\xbeiuk\xc4\x97 (angl. Pinkie Pie; angl. pink\xc2\xa0\xe2\x80\x93 ro\xc5\xbeinis, angl. pie\xc2\xa0\xe2\x80\x93 pyragas), Hasbro kompanijos puslapyje apib\xc5\xabdinama kaip kalbi, kupina energijos, m\xc4\x97gstanti \xc5\xbeaisti, kikenti, pralinksminti draugus. \xc4\xaegarsino Andrea Libman, dainuojamas dalis\xc2\xa0\xe2\x80\x93 \xc5\xa0enon \xc4\x8cen-Kent.\n_START_SECTION_\nStilius\n_START_PARAGRAPH_\nKritik\xc5\xb3 teigimu, serialo animacijos stilius primena \xe2\x80\x9eThe Powerpuff Girls\xe2\x80\x9c. Veik\xc4\x97j\xc5\xb3 akys pavaizduotos stiliumi, artimu anime. Gestai ir mimika hipertrofuoti._NEWLINE_Kadangi serialas skirtas vaikams (konkre\xc4\x8diau, mergait\xc4\x97ms), prievartos scen\xc5\xb3 nesama, veik\xc4\x97j\xc5\xb3 mirtis taip pat nerodoma. Kita vertus, laikas nuo laiko rodoma, kaip veik\xc4\x97jai susiduria su gana pavojingais prie\xc5\xa1ininkais, pavyzd\xc5\xbeiui, drakonu, hidra ar mantikora. Taip pat rodomos kitos gr\xc4\x97sm\xc4\x97s, pavyzd\xc5\xbeiui, am\xc5\xbeina naktis ar pavertimas \xc4\xaf akmen\xc4\xaf.\n_START_SECTION_\nSusij\xc4\x99 produktai\n_START_PARAGRAPH_\n2012\xc2\xa0m. IDW Publishing \xc4\x97m\xc4\x97si leisti komiks\xc4\x85 serialo tematika ir tuo pa\xc4\x8diu pavadinimu. Komiks\xc4\x85 k\xc5\xabr\xc4\x97 dailininkas Endis Praisas ir ra\xc5\xa1ytoja Keiti Kuk. Iki lapkri\xc4\x8dio pabaigos buvo i\xc5\xa1 anksto u\xc5\xbesakyta daugiau nei 100\xc2\xa0000 pirmojo jo numerio kopij\xc5\xb3. Po keturi\xc5\xb3 leidim\xc5\xb3 \xc5\xa1is numeris tapo labiausiai perkamu \xe2\x80\x9eIDW Publishing\xe2\x80\x9c komiksu. Iki 2013\xc2\xa0m. spalio 2 d. buvo parduotas milijonas \xc5\xa1ios serijos komiks\xc5\xb3 kopij\xc5\xb3.\n_START_SECTION_\nAtsiliepimai ir vertinimai\n_START_PARAGRAPH_\nKritikai gyr\xc4\x97 kokybi\xc5\xa1k\xc4\x85 serialo animacij\xc4\x85, gerai para\xc5\xa1ytus scenarijus, \xc4\xafgarsinim\xc4\x85._NEWLINE_Taip pat buvo nurodyta, kad, pavyzd\xc5\xbeiui, serijos \xe2\x80\x9eSuited for Success\xe2\x80\x9c siu\xc5\xbeetas (Retenyb\xc4\x97 pasisi\xc5\xablo pasi\xc5\xabti draug\xc4\x97ms vakarines sukneles; pastarosios, nepatenkintos pradiniais variantais, pasi\xc5\xablo pakeitim\xc5\xb3, po kuri\xc5\xb3 suknel\xc4\x97s ima atrodyti itin prastai; galiausiai viskas i\xc5\xa1taisoma remiantis Retenyb\xc4\x97s skoniu) artimas ne tik besir\xc5\xabpinan\xc4\x8dioms savo i\xc5\xa1vaizda mergait\xc4\x97ms, bet ir klientais besiskund\xc5\xbeiantiems internetini\xc5\xb3 puslapi\xc5\xb3 dizaineriams ar poligrafijos specialistams._NEWLINE_Nors serialas buvo skirtas mergait\xc4\x97ms nuo trej\xc5\xb3 iki \xc5\xa1e\xc5\xa1eri\xc5\xb3 met\xc5\xb3 am\xc5\xbeiaus, atsirado nema\xc5\xbeai serialo gerb\xc4\x97j\xc5\xb3, kurie yra suaug\xc4\x99 vyrai. \xc5\xa0ie gerb\xc4\x97jai angli\xc5\xa1kai vadinami \xe2\x80\x9ebronies\xe2\x80\x9c (angl. bro\xc2\xa0\xe2\x80\x93 brolis, angl. pony\xc2\xa0\xe2\x80\x93 ponis). 2012\xc2\xa0m. buvo paskelbti rezultatai vienos internetin\xc4\x97s apklausos, kurioje dalyvavo apie 9000 respondent\xc5\xb3, nurod\xc5\xbeiusi\xc5\xb3, kad yra \xc5\xa1io serialo gerb\xc4\x97jai. 86\xc2\xa0% apklaust\xc5\xb3j\xc5\xb3 buvo vyrai, 89\xc2\xa0% priklaus\xc4\x97 nuo 15 iki 29 met\xc5\xb3 am\xc5\xbeiaus grupei. Serialo gerb\xc4\x97j\xc5\xb3 m\xc4\x97gstama svetain\xc4\x97 \xe2\x80\x9eEquestria Daily\xe2\x80\x9c nurodo, kad 2012\xc2\xa0m. prad\xc5\xbeioje ji buvo sulaukusi vir\xc5\xa1 99 milijon\xc5\xb3 apsilankym\xc5\xb3._NEWLINE_Serialo gerb\xc4\x97jai yra suk\xc5\xabr\xc4\x99 pie\xc5\xa1ini\xc5\xb3 ir video klip\xc5\xb3; pavyzd\xc5\xbeiui, 2011\xc2\xa0m. bir\xc5\xbeelio prad\xc5\xbeios duomenimis deviantArt buvo sukaupta vir\xc5\xa1 90\xc2\xa0000 su serialu susijusi\xc5\xb3 k\xc5\xabrini\xc5\xb3. Kompanija Hasbro tam i\xc5\xa1 esm\xc4\x97s netrukd\xc4\x97, nereikalaudama grie\xc5\xbeto autori\xc5\xb3 teisi\xc5\xb3 laikymosi._NEWLINE_Serialo i\xc5\xa1populiar\xc4\x97jimas siejamas su straipsniu \xe2\x80\x9eThe End of the Creator-Driven Era in TV Animation\xe2\x80\x9c, kuriame apie serial\xc4\x85 atsiliepta kriti\xc5\xa1kai. \xc5\xa0is straipsnis paskatin\xc4\x99s 4chan lankytojus susipa\xc5\xbeinti su serialu ir padaryti visai prie\xc5\xa1ingas i\xc5\xa1vadas.'